Respekrit vir Zelda beplanMedelede van die motorfietsgemeenskap het die naweek saamgekom op die plek op die N1 in die Kaap waar Zelda van Niekerk geskiet is. Foto: Facebook ’n Verdagte in die skietdood van ŉ motorfietsryer op die N1 oorkant Century City in Kaapstad, sal na verwagting vandag in die hof verskyn. Die polisie het Vrydag gesê Zelda van Niekerk (45) het onder die N7-oorbrug op die N1 stilgehou en is daar oorval, beroof en toe in die maag geskiet. Sy het later in die hospitaal aan haar wond beswyk. Twee ander verdagtes verkeer na verneem word nog op vrye voet. Die man is in hegtenis geneem nadat lede van die Kaapse polisie se honde-eenheid, die dwelm-en-bendetaakspan en nog ŉ spesialiseenheid Vrydag omstreeks 20:00 gereageer het op ŉ wenk van die publiek dat ŉ vuurwapen in ŉ huis gehou word in Kensington, nie ver daarvandaan nie. Medelede van die motorfietsgemeenskap het Saterdag bymekaargekom op die plek waar Van Niekerk geskiet is om hulde aan haar te bring en te wys hulle verwerp haar sinnelose moord. Bianca Murie, ŉ vriendin van Van Niekerk, skryf in ŉ roerende inskrywing op Facebook sy het die oorledene eers onlangs leer ken op die begrafnisrit van Van Niekerk se lewensmaat, wat haar stryd teen kanker verloor het. “My meisie ry motorfiets en het hierdie dame baie goed geken,” skryf Murie. “Zelda was op pad om vlae te gaan aflewer vir die gedenkrit van ŉ ander vroue-ryer wat [Saterdag plaasgevind] het. Van daar sou sy na Vishoek gegaan het om ŉ jong paartjie na hul matriekafskeid te begelei.” Van Niekerk het glo langs die pad vir ’n vriendin gewag wat saam met haar Vishoek toe sou ry, toe sy beroof en geskiet is. “Dit kon enigeen van ons gewees het. Dit verg net ŉ pap band, ŉ stukkende speek of ŉ los batterykonneksie.” Sy skryf dis verregaande dat so iets kan gebeur. “Maar terwyl dit ŉ protesrit regverdig, kan ons nie een onderneem nie omdat al die rompslomp en toestemmings tot ná die begrafnis sal duur,” skryf Murie. Daarom het haar vriende in die motorfietsgemeenskap besluit om ŉ respekrit te reël, wat hulle Rit vir Zelda sal noem. “As dit dan verander in ŉ betoging teen die totale minagting van menselewens of teen die gebrek aan polisiëring, dan sal dit heeltemal toevallig wees omdat ons elkeen toegelaat word om ons mening te lug tydens so ŉ respekrit. “En daar sal geen regsgronde wees nie om ons te keer om ons respek te betoon en ons meegevoel met haar vyfjarige seun te betuig, wat alleen agtergelaat word weens dié lafhartige daad,” skryf Murie. Sy vra deelnemers aan die beplande rit om die Grondwet in gedagte te hou en hulle te weerhou van haatspraak en rassisme omdat die rit, waarvan die datum nog bekend gemaak moet word, sal gaan oor misdaad, motorfietsryers se kwesbaarheid en hul regte.